《奉和王世弼寄上七兄先生用其韵》
宋代·黄庭坚

宫槐弄黄黄，莲叶绿婉婉。
时同二三友，竹轩凉夏晚。
驾言都城南，以望征车返。
何知苦淹回，及此秋景短。
愁思令人瘦，举目道路远。
西风脱一叶，荐士闻乡选。
简书催渡河，宾客不得展。
亲忧对萱丛，妇病废巾盥。
言趋厌次城，鞭马倦长阪。
枣林蔽天日，交阴不容繖。
仰看实离离，忆见花纂纂。
异乡怀节物，不共斟酒盏。
举场下马入，深锁严龠管。
诸生所程书，捃束若稭秆。
蜜灯坐回环，丹砚精料柬。
披榛拔芝兰，断石收琰琬。
纷争一日事，声实溷端窾。
天球或弃遗，斗筲尚何算。
西归到官舍，尘土昏案版。
寒窗穿碧疏，润础闹苍藓。
诗书鹊巢翻，帷幔蛛丝罥。
果知兄未来，光阴坐晼晚。
昨蒙叔父报，亦叹音书简。
薄言使事重，激切被天遣。
逋流一方病，责任媲和扁。
咨询怀靡及，不遑暇息偃。
嚼冰进糜餐，冲雪踏层巘。
严霜八月飞，貂狐无余暖。
念嗟叔母刘，穷年寄甥馆。
尚怜公初黠，诱掖到昭宛。
庭坚薄才资，行又出町疃。
浮云与世疏，短绠及道浅。
匠伯首暂回，大樗终偃蹇。
学宫尸廪入，奉养阙丰腆。
学徒日新闻，孤陋犹旧典。
小材渠困我，持斲问轮扁。
大材我屈渠，越鸡当鹄卵。
未能引分去，恋禄幸苟免。
平生报一饱，从事极黾勉。
岂如不见收，放身就闲散。
思伯卧江南，无心趣轩冕。
庞翁迹颇亲，黄蘖门屡款。
斋余佛饭香，茶沸甘露满。
逢人问进退，余事寄一莞。
仲父挟高才，甘为沟中断。
青黄可牺樽，荐庙配瑚琏。
季父有逸兴，未尝入都辇。
临流呼钓船，拂石弄琴阮。
雍容从朋交，林下追游衍。
田园虽足乐，及时思还返。
阴寒木鸣条，望损倚门眼。
南枝喜鸣鹊，尺素托黄犬。
又以窀穸留，归期指姑洗。
寄声问僧护，儿发可以绾。
妙言对宾客，称渠万金产。
尔来弄笔砚，墨水恶翻建。
大字如栖鸦，已不作肥软。
鲁论未彻章，正苦诸叔嬾。
新诗开累纸，欲罢不能卷。
远怀托孤高，别思盈缱绻。
秋月明夜潮，柘浆冻金碗。
疏杵韵寒砧，幽泉流翠笕。
吟哦口垂涎，嚼味有余隽。
传示同好人，我家东床坦。
风烟意气生，挥毫写藤茧。
猎山穷鹑鴽，罩海极虾蚬。
银钩乱眼膜，嘉句渥肺脘。
且言伯在野，朋友必推挽。
五泰列清庙，圣绪今皇缵。
真儒运斗枢，道化迪天显。
朝论惜才难，逸民大搜猕。
岂闻任方物，包贡遗羽簳。
招车必翘趐，前席思謇謇。
王甥欲好怀，高意恐难转。
长篇题远筒，封寄泪空潸。
遥知云际开，灰飞黄锺管。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。